**УКАЗАНИЯ ЗА ПОПЪЛВАНЕ НА ЕЕДОП**

А. Общи указания

1. В Единен европейски документ за обществени поръчки участниците/кандидатите в процедура за възлагане на обществена поръчка следва да попълнят тези раздели, които са относими към тях и кореспондират на основанията за отстраняване от процедурата и критериите за подбор, заложени от Възложителя на обществената поръчка.

2. ЕЕДОП представлява стандартен образец, в който се декларират посочените основания.

3. ЕЕДОП се попълва от:

 - кандидат/участник в процедурата;

 - подизпълнител/и на участника/кандидата (съгласно предвиденото и в чл. 66, ал.2 от ЗОП);

 - трети лица (когато участник/кандидат се позовава на техния капацитет при условията на чл. 65 от ЗОП)

4. За всеки подизпълнител и/или трето лице се представя отделен ЕЕДОП.

5. Данните, заявени в ЕЕДОП могат да бъдат проверявани от Възложителя.

6. Участникът, избран за изпълнител, следва да представи актуални документи, удостоверяващи съответните обстоятелства, посочени от него в ЕЕДОП.

7. При подписването на ЕЕДОП следва да се спазват изискванията на чл. 40 и 41 от ППЗОП – относно кръга на лицата, които подписват ЕЕДОП и обстоятелството, дали те подписват един и същ или отделен ЕЕДОП.

8. Към ЕЕДОП следва да се прилагат единствено доказателства, относно предприети мерки за надеждност (ако е приложимо).

9. При участие на обединения – ЕЕДОП се представя за всеки член от обединението.

Б. Указания за попълване

1. Част I от ЕЕДОП може да бъде попълнена от Възложителя. Ако не е попълнена – участникът я попълва с данни, налични в Обявлението за обществена поръчка, като посочва – Възложител, наименование на поръчката и други белези, които я индивидуализират (№ на Решение за откриване на процедурата, номер на обявлението и т.н.)

2. Участникът следва да попълни съответните раздели от част II и III от ЕЕДОП – по отношение на информацията, отнасяща се до самия участник (лица, които го представляват, начин, по който участва в процедурата), както и предвидените в документацията и обявлението основания за отстраняване на участници. Основанията за отстраняване са групирани в част III, раздели А, Б, В.

3. В раздел Г от част III следва да бъде посочена информация, която е предвидена от Възложителя в неговата документация – например по отношение на ограничения, произтичащи от Закона за икономическите и финансовите отношения с дружествата, регистрирани в юрисдикции с преференциален данъчен режим, свързаните с тях лица и техните действителни собственици (ЗИФОДРЮПДРСЛДС).

4. В част IV на ЕЕДОП следва да се представи информации, в съответствие с предвидените критерии за подбор от страна на Възложителя, както следва:

 - раздел А – Годност(правоспособност) на лицето, съгласно чл. 60 от ЗОП;

 - раздел Б – Икономически и финансови способности, съгласно чл. 61 от ЗОП;

 - раздел В и Г – Технически и професионални способности и наличие на стандарти за осигуряване на качеството и опазване на околната среда.

Раздели В и Г обхващат две групи изисквания, които са част от критериите за подбор по чл. 63 от ЗОП.

5. Част V от ЕЕДОП следва да се попълва от кандидатите само в тези случаи, при които Възложителят провежда процедура с предварителен подбор и е предвидил обективни и недискриминационни критерии за намаляване на броя на участниците. Тази част не се попълва при открити процедури, вкл. при публично състезание.

6. Част VI от ЕЕДОП следва да се попълни – вкл. като участникът посочи в тази част всички части/раздели/точки от ЕЕДОП, които е попълнил преди това. ЕЕДОП следва да бъде подписан от участника. Указанията за попълване на ЕЕДОП се прилагат съответно за всички лица, които следва да представят ЕЕДОП.